Entremistanto, en a Ciudat d'o Laco, Kíli se troba agonizando per o vereno d'a sayeta de Morgul. Tauriel, que yera buscando-lo, se troba con Bofur, que ha trobau Athelas (u Fuellas de Reis) pa fer un poder de curar a lo nano. Con l'aduya de Fíli, Óin, Bofur, Sigrid y Tilda, Tauriel prenuncia as parolas adequadas pa sanar a ferida enverenada. Kíli rechovenexe, y creye que veye a Tauriel en suenios. En l'interior d'a Montanya, os nanos s'han reuniu ya en as forchas, pero Smaug tamién os ha trobau a ells. De forma muit rapida, Thorin y companyía enchegan as antigas fundicions con aduya, en parti, d'o fuego d'o mesmo Smaug, que se troba ocupau intentando chitar abaixo una paret pa poder aconseguir a los nanos. Smaug finalment dentra en a sala, quan d'as vagonetas os nanos chitan oro pa fundir-lo y conducir-lo per as canals d'o solero. Lo dragón va a per Thorin, pero l'hereu de Thrór esquiva os suyos ataques. Lo combate se treslada a la Sala d'a Dentrada, an se troba Bilbo. Smaug, muit encarranyau per lo que son fendo os nanos, relaciona a los nanos con os hombres d'a Ciudat d'o Laco. Bilbo le ruega a Smaug que no ataque a ciudat, ya que os suyos habitants no tienen a culpa, pero o dragón se ride d'ell decindo-le que le permitirá veyer cómo mueren.